Minister katvoet oor lening aan SwazilandArgieffoto. Die minister van finansies, Tito Mboweni, het hierdie week katvoet geloop te midde van gerugte dat Swaziland ’n aansoek om ’n lening aan Suid-Afrika gaan rig. Deidre Carter, Cope-LP, het Mboweni in ’n skriftelike vraag oor die gerugte gepols, en ’n buitengewoon gedetaileerde antwoord gekry. Dit is uiters ongewoon in die parlement, waar ministers so min moontlik uitbrei waar die antwoord op ’n LP se vraag “nee” is. Is die ontkennende antwoord langer, dui dit vir gesoute parlementêre waarnemers dikwels daarop dat daar tog iewers ’n rokie kan trek. In die geval van Carter se vraag oor ’n moontlike versoek om geldelike hulp van Swaziland se kant, het Mboweni geantwoord dat geen so ’n versoek tans oorweeg word of onlangs ontvang is nie. Die minister gaan toe egter in ’n potensieel veelbetekenende stap veel verder, en verklaar dat indien so ’n versoek dalk ooit ontvang word, sal dit binne die konteks van begrotingsuitdagings oorweeg sal moet word. Dit sluit in swak Suid-Afrikaanse ekonomiese groei teen ’n reële koers van slegs 1,9% van BBP, asook ’n groeiende begrotingstekort wat tans op 4,5% geraam word en die staat se besuinigingsprogram van nagenoeg R50 miljard. In die onlangse verlede het Swaziland al probeer om by Suid-Afrika geldelike hulp te kry of ’n lening aan te gaan, maar Cosatu en die SAKP as die ANC-regering se vennote staan dit altyd sterk teen omdat Swaziland as ’n volslae koninkryk so ondemokraties en met so min ag op menseregte regeer word.